Viisa- ja konsulaarinfo:    Eesti kodanikud ning Punase vene passi omanikud (elamis- ja tööluba Eestis) võivad Iisraelis viibida ilma viisata kuni 90 päeva poole aasta jooksul. Pass peab olema kehtiv vähemalt 6 kuud pärast saabumispäeva. Riiki saabujale lüüakse passi sissesõidutempel. Kui on plaanis sama passiga hiljem külastada mõnda Araabia riiki (v.a. Egiptus või Jordaania), siis võib Iisraeli saabudes paluda, et  sissesõidutemplit passi ei löödaks. Viimastel aastatel on üldiselt tavaks piiril siiski tempel passi lüüa ja vaidlustesse sel teemal laskuda ei maksa. Pealegi võib sissesõidutempli puudumine tekitada raskusi Iisraelis ringiliikumisel, eelkõige juhul, kui on plaanis külastada Palestiina alasid ja läbida selleks mõni Iisraeli kontrollpunkt.    Eesti välismaalase halli passiga reisijad peavad Iisraeli sõitmiseks vormistama viisa, mida saab teha Horizon Traveli kaudu ilma ise Helsingi Iisraeli saatkonda kohale  minemata. NB! Kui on soov puhkuse ajal külastada Petrat ( Jordaania ) on vajalik taotleda mitmekordset Iisraeli viisat.    FAKTE IISRAELI KOHTA    Pindala: 21 500 km2. Iisrael piirneb põhjast Liibanoni, kirdest Süüria, idast Jordaania ja edelast Egiptusega.  Pikkus: 470 km  Laius: kitsaim koht 14 km, kõige laiem 135 km  Kõrgeim tipp: Mount Hermon, 2841 m üle merepinna  Madalaim koht: Surnumeri, 422 m allpool merepinda  Pikim jõgi: Jordan  Rahvaarv: 7 282 000 (2008)  Pealinn: Jeruusalemm  Keel: heebrea, araabia, vene ning teiste ümberasunute emakeeled, linnades kõneldakse ka inglise keelt  Religioon: põhiusk on judaism. Lisaks on veel moslemeid (16%), kristlasi (2%) ja druuse (1,6%). Muud usundid (4,4%). Riigikord: vabariik, iseseisvus 14.05.1948  Ajavahe: Iisraelis on suurem osa aastast sama aeg, mis Eestis. Ajavahe on Iisraeliga vaid septembri lõpust oktoobri lõpuni, sest Iisrael läheb talveajale üle Eestist varem. Iisraelis keeratakse kella 27.09.2009 öösel kell 2. Seega kuni 25.10.2009, mil talveajale minnakse üle ka Eestis, on Iisraelis aeg 1 tunni võrra Eesti ajast taga.  Suveajale läheb Iisrael üle reedel (26.03.2010) öösel kell 2, Eesti pühapäeval (28.03.2010), seega on Iisraelis aeg alates 26.03 02:00 kuni 28.03 02:00 Eesti ajast  tund aega ees.